НАРОДНО СЪБРАНИЕ
Вх. №: 51-402-01-3
Дата: 02.12.2024 г.   08:28 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА 
НАРОДНОТО СЪБРАНИЕ
На основание чл. 87, ал. 1 от Конституцията на Република България изпращам Ви одобрения с Решение  791 на Министерския съвет от 2024 г. проект на Закон за изменение и допълнение на Закона за Националната система за спешни повиквания с единен европейски номер 112.
Приложения:
1.	Мотиви към проекта на Закон за изменение и допълнение на Закона за Националната система за спешни повиквания с единен европейски номер 112.
2.	Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4.	Справка за постъпилите предложения от обществените консултации.
5.	Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    791

от   15   ноември   2024 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за Националната система за спешни повиквания с единен европейски номер 112.
2. Предлага на Народното събрание да разгледа и приеме законопроекта по т. 1.
3. Министърът на вътрешните работи да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Димитър Главчев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на Закона за Националната система за спешни повиквания с единен европейски номер 112

(Обн., ДВ, бр. 102 от 2008 г.; изм. и доп., бр. 93 от 2009 г., бр. 88 от 2010 г., бр. 51 и 60 от 2016 г., бр. 97 от 2017 г. и бр. 58 от 2019 г.)

§ 1. В чл. 2 след думите „имуществото им“ се поставя запетая и се добавя „както и при заплаха за околната среда“.
§ 2. В чл. 3, ал. 1 след думата „гражданите“ се поставя запетая и се добавя „както и при заплаха за околната среда“.
§ 3. В чл. 5, т. 2 след думата „бързина“ съюзът „и“ се заменя със запетая и след думата  „ефективност“ се добавя „и оперативна съвместимост“.
§ 4. В чл. 7 се правят следните изменения и допълнения:
1.	Досегашният текст става ал. 1.
2.	Създава се ал. 2:
„(2) Спешните повиквания към ЕЕН 112 се приемат от най-подходящия център за приемане на спешни повиквания.“
§ 5. В чл. 8, ал. 1 т. 1 се изменя така:
„1. приемат, регистрират и обработват спешни повиквания, включително „eCall”;”.
§ 6. В чл. 12, ал. 1 думата „са“ се заменя със „се“.
§ 7. В чл. 16 се правят следните изменения и допълнения:
1.	В ал. 2, в изречение първо думите „4 месеца“ се заменят с 
„14 дни“.
2.	В ал. 6, в изречение второ след думите „център 112“ се добавят „в едномесечен срок“.
§ 8. В чл. 19 се правят следните изменения:
1.	В ал. 1 думите „Националният медицински координационен център“ и запетаята след тях се заличават.
2.	В ал. 2 думите „информационната система на центровете 112“ се заменят с „единната информационно-комуникационна система на Националната система за спешни повиквания с ЕЕН 112“.
§ 9. В чл. 20, ал. 3 думите „информационно-комуникационната система“ се заменят с „единната информационно-комуникационна система“.
§ 10. Член 21 се отменя.
§ 11. В чл. 22 се създава т. 4:
„4. единната информационно-комуникационна система, която осигурява единна среда за обработване на информация.“
§ 12. Създава се чл. 22а:
„Чл. 22а. Единната информационно-комуникационна система включва:
1.	специализираните и стандартните хардуер и софтуер, намиращи се в центровете за данни, разположени на територията на центровете 112;
2.	специализираните и стандартните крайни устройства за извличане и въвеждане на данни, свързани със спешните повиквания към ЕЕН 112;
3.	специализираните и стандартните съоръжения за комуникация с предприятията, предоставящи обществени електронни съобщителни услуги.“
§ 13. В чл. 23, ал. 1 след думите „организира тяхната дейност“ се поставя запетая и се добавя „осигурява изграждането, поддържането и развитието на единната информационно-комуникационна система“.
§ 14. В чл. 25 ал. 3 се отменя.

§ 15. Член 26 се отменя.
§ 16. В чл. 27 след думите „да ползват безплатно ЕЕН 112“ се поставя точка и текстът докрая се заличава.
§ 17. В чл. 28 се правят следните изменения и допълнения:
1.	В ал. 1 думите „автоматичното му избиране от електронни устройства, с изключение на „eCall“ повикванията и пускане на предварително записани съобщения“ се заличават.
2.	Създава се нова ал. 2:
„(2) При ползването на ЕЕН 112 не по предназначение, включително при автоматичното му избиране от електронни устройства, приемането на повикванията от центровете 112 се ограничава чрез използване на технически средства при условия и по ред, определени със заповед на министъра на вътрешните работи.“
3.	Досегашната ал. 2 става ал. 3.
§ 18. В чл. 31, т. 1 думите „и заповед за извършване на проверка“ се заличават.
§ 19. В чл. 38, ал. 3 думите „телефонен номер 112“ се заменят с „ЕЕН 112“.
§ 20. В Допълнителните разпоредби се правят следните изменения и допълнения:
1.	В § 1:
а) в т. 1 думата „телефонен“ се заличава, а след думите „имуществото на гражданите“ се поставя запетая и се добавя „както и при заплаха за околната среда“.;
б) в т. 6 думата „обществен“ се заличава.
2. Създава се § 1а:
„§ 1а. Министърът на вътрешните работи определя със заповед междуличностните съобщителни услуги с номера по смисъла на § 1, 
т. 31в от Допълнителните разпоредби на Закона за електронните съобщения, които се използват за приемане на спешните повиквания съобразно организационните и техническите възможности на центровете 112.“

Заключителна разпоредба

§ 21. Законът влиза в сила от деня на обнародването му в „Държавен вестник“ с изключение на § 4, § 8, т. 2, § 9, 11-13, 17 и § 20, 
т. 2, които влизат в сила от 28 юни 2027 г.

Законът е приет от 51-ото Народно събрание на ………..…... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

М  О  Т  И  В  И

към проекта на Закон за изменение и допълнение на Закона за Националната система за спешни повиквания с единен европейски номер 112

I. Причини, които налагат приемането на закона.
Предложеният проект на Закон за изменение и допълнение на Закона за Националната система за спешни повиквания с единен европейски номер 112 е изготвен във връзка с  изпълнението на ключов етап 341 от реализиране на инвестицията по Националния план за възстановяване и устойчивост на Република България с проект „Подобряване на националната система за спешни комуникации 112“.
В Националния план за възстановяване и устойчивост на Република България е включен проект „Подобряване на националната система за спешни комуникации 112“, като отговорна институция за изпълнението на проекта е Министерството на вътрешните работи. Проектът предвижда изграждане на центрове за комуникации от следващо поколение (Next Generation 112 – NG 112), свързани в електронна съобщителна мрежа с пакетна комутация (Packet Switching – PS), осигуряване на широколентов обмен на информация в мрежата на Националната система 112 (НС 112) – видео, данни, глас и текст в реално време и надграждане на системите с нови и съвременни услуги. Приемането на спешните комуникации, обменът на информация между центровете 112 и службите за спешно реагиране, както и възможността за управление на ресурсите ще се осъществява през единна информационно-комуникационна система на Националната система за спешни повиквания с единен европейски номер 112 (ЕЕН 112).
Съществуващата Национална система 112, както и повечето системи от този тип  функционират, базирани на използваната в миналото единствена възможност за достъп на гражданите – чрез телефон. Предвид технологичното развитие и възможностите на новите комуникационни услуги е необходимо преодоляване на настоящите ограничения, осигуряване на възможност за отворени и гъвкави решения, съответстващи на промените във всички аспекти: очаквания на гражданите, информационно-комуникационни технологии и европейско законодателство. Високото ниво на свързаност, към което е насочена цифровата трансформация на Европа, води до технологична миграция на електронните съобщителни услуги, използвани от гражданите, по-специално от хората с увреждания, към технологии, изцяло базирани на интернет протокол. Новите предизвикателства налагат въвеждане на ефективни мерки и решения чрез многоканален достъп на гражданите до службите за спешна помощ. Телефонът, комбиниран с услуга за гласова комуникация, не е единствен и най-ефективен начин за получаване на помощ от службите за спешно реагиране за всички граждани. Налични са специализирани платформи за комуникация, включително за хората със слухови и/или говорни увреждания, както и с други специфични нужди. Отварянето на комуникацията към визуално ориентирани канали, включително текст и видео в реално време, позволява много по-добра комуникация, по-бърз достъп чрез система от следващо поколение за приемане на спешните повиквания (NG112) и управление на ресурсите към службите за спешно реагиране, базирана на единна информационнo-комуникационнa платформа. Изграждането на центрове за комуникации от следващо поколение ще осигури:
•	широколентов обмен на информация в мрежата на Националната система 112 (НС 112) – глас, текст в реално време, видео и данни и надграждане на системите с нови и съвременни услуги;
•	определяне на точното местоположение на обаждащото се лице и на инцидента;
•	равностоен достъп на хората с увреждания;
•	възможност за пренасочване на спешното повикване към най-подходящия център за приемане на спешни повиквания, за да се гарантира ефективен достъп до службите за спешно реагиране на всички граждани.

II. Цели, които се поставят с проекта на Закон за изменение и допълнение на Закона за Националната система за спешни повиквания с единен европейски номер 112.
Подобряването на Националната система 112 изисква да бъдат направени съответните законодателни промени в сега действащия Закон за Националната система за спешни повиквания с единен европейски номер 112, които да регламентират оперативните процедури и функции на системата от следващо поколение Next Generation 112 (NG112) за осигуряване на качествена европейска услуга на единен европейски номер 112 за оказване съдействие на гражданите при необходимост от помощ и повишаване обхвата на предоставяната услуга в съответствие с напредъка и развитието на новите технологии.
От една страна, чрез законодателните промени се цели да бъдат преодолени пречките в комуникацията между центровете 112, службите за спешно реагиране и екипите на мястото на инцидента чрез осигуряване на единна информационно-комуникационна система.
От друга страна, се цели преодоляване на пречките, свързани с единствената към момента възможна комуникация с гражданите (телефонна), чрез предоставяне на високотехнологичен многоканален достъп до Националната система за спешни повиквания с ЕЕН 112, както и осигуряване на равностоен достъп на хората с увреждания.
Със законопроекта се прецизират отделни разпоредби на Закона за Националната система за спешни повиквания с единен европейски номер 112, целта на което е преодоляване на констатирани в практиката затруднения.

III. Финансови и други средства, необходими за прилагането на новата уредба.
За прилагането на закона не се изискват допълнителни финансови и други средства. Не се предвижда създаването на нови административни органи или структури. Подобряването на националната система за спешни комуникации 112 се финансира със средства от Механизма за възстановяване и устойчивост.
Законопроектът не налага допълнителни разходи/трансфери/други плащания.
Предложеният проект на нормативен акт не води до въздействие върху държавния бюджет.

IV. Очаквани резултати от прилагането на новата уредба.
В резултат от прилагането на закона се очаква постигане на следните резултати в областта на спешните повиквания:
С приемането на изменения и допълнения в ЗНССПЕЕН112 ще се регламентират оперативните процедури и функции на системата от следващо поколение Next Generation 112 (NG112).
Ще се осигури качествена европейска услуга на единен европейски номер 112 за оказване съдействие на гражданите при необходимост от помощ и повишаване обхвата на предоставяната услуга в съответствие с напредъка и развитието на новите технологии.
Ще се преодолеят пречките в комуникацията между центровете 112, службите за спешно реагиране и екипите на мястото на инцидента. 
Ще се предостави високотехнологичен многоканален достъп до Националната система за спешни повиквания с ЕЕН 112, както и осигуряване на равностоен достъп на хората с увреждания.
Ще се регламентира работата на националните служби за спешно реагиране през новата единна информационно-комуникационна система от следващо поколение.

V. Анализ за съответствие с правото на Европейския съюз.
С предложения проект на Закон за изменение и допълнение на Закона за Националната система за спешни повиквания с единен европейски номер 112 в българското законодателство не се транспонират разпоредби от правото на Европейския съюз, поради което не се налага да бъде изготвена справка за съответствие с европейското право.

МИНИСТЪР-ПРЕДСЕДАТЕЛ: